Jahnátek, Ľubomír, minister pôdohospodárstva a rozvoja vidieka SR (2012-12-17):
Ďakujem pekne za slovo. Vážená pani predsedajúca, vážené panie poslankyne, páni poslanci, skôr, než sa dostanem k samotnému priebehu, ako bola organizovaná potravinová pomoc v roku 2011, 2012 a 2013, by som chcel uviesť tri také základné veci na úvod. Správa o potravinovej pomoci sa predkladá Národnej rade Slovenskej republiky na základe uznesenia Národnej rady č. 252 zo 16. októbra 2012. Za druhé by som chcel uviesť, túto správu nepísal minister, nepísali ju ľudia, ktorí nastúpili na ministerstvo po 4. apríli 2012, ale písali ju ľudia, ktorí v roku 2011 boli na ministerstve a mali informácie, ako to prebieha, respektíve vychádzali z informácií, ktoré mali k dispozícii. A za tretie, vzhľadom na to, že je to téma, ktorá bola rôznymi pohľadmi pretraktovávaná cez médiá, rozhodol som sa, že túto správu prečítam. Neuvediem len uvádzacie vety, ale ju prečítam a kvôli tomu, aby ľudia, ktorí sledujú rokovanie parlamentu, aby si sami vytvorili obraz o tom, kto, kde a ako pochybil, aby sa dostali k informáciám, ako sa vlastne tá potravinová pomoc na Slovensku manažovala. Takže, ako to bolo v roku 2011. Slovenská republika informovala listom ministerstva zo dňa 12. 11. 2010, že sa zapojí do realizácie programu potravinovej pomoci na rok 2011. Na účely realizácie programu potravinovej pomoci v roku 2011 bola nariadená, podľa nariadenia Komisie č. 945/2010 v znení neskorších predpisov Slovenskej republike pridelená alokácia v objeme 4 809 692 eur, z čoho bola účtovná hodnota pridelených intervenčných zásob obilnín 4 558 950 eur, prostriedky na preplatenie nákladov súvisiacich s realizáciou programu, doprava plus administratíva, 250 742. Vyššie uvedená účtovná hodnota zodpovedala 45-tisíc ton obilia, 27 059 ton pšenice plus 17 941 ton jačmeňa, ktoré boli Slovenskej republike v rámci programu na rok 2011 pridelené. Aká bola chronológia? 30. 11. 2010 – obdobie vlády Ivety Radičovej, minister pôdohospodárstva a rozvoja vidieka Zsolt Simon. Na výzvu platobnej agentúry zo dňa 12. 11. 2010 k účasti charitatívnych organizácií v programe dodávok potravín v prospech najodkázanejších osôb v stanovenom termíne sa prihlásili dve charitatívne organizácie. Potravinová banka Slovenska, občianske združenie, s požiadavkou maximálne 1 400 ton a Služby božieho milosrdenstva, nezisková organizácia, s požiadavkou maximálne 2-tisíc ton. 18. 1. 2011 – 17. 2. 2011 – zverejnenie verejného obstarávania na dodávku čo najväčšieho množstva hladkej múky a bezvaječných cestovín za 45-tisíc ton obilnín z intervenčných zásob Slovenskej republiky a na EÚ úrovni. 15. 3. 2011 – verejné obstarávanie na dodávku čo najväčšieho množstva potravín vyhrala skupina dodávateľov Eurogrup, ktorú tvorili: Euromills-Trade, Mlyn Sládkovičovo, Mlyn Pohronský Ruskov, Europasta, ktorí ponúkli dodanie 20 024 ton potravín, z toho 10 012 ton pšeničnej hladkej múky a 10 012 ton bezvaječných cestovín, do určených skladov charitatívnych organizácií. 11. 4. 2011 – podpis zmluvy č. 3/2011 medzi platobnou agentúrou a víťazom verejného obstarávania Euromills-Trade, a. s., ktorej predmetom bolo dodať pšeničnú múku hladkú v baleniach po 1 kg v celkovom množstve 10 012 ton a bezvaječné cestoviny v baleniach po pol kilograme v celkovom množstve 10 012 ton v pomere 1:1. Cestoviny mali byť dodané v trojdruhovom členení: kolienka, slovenská ryža, špirály v pomere 1:1:1. Potraviny vrátane prepravných a skupinových obalov mali byť dodané do skladov distribútorov v termíne do 29. 11. 2011. Platobná agentúra sa zaviazala dodať za poskytnuté potraviny 45-tisíc ton obilnín z intervenčných zásob. Dodávateľ pred podpisom zmluvy v súlade s legislatívou Európskej únie zložil zábezpeku vo výške 150 eur na tonu z poskytnutých obilnín. 13. 5. 2011 – podpisy zmluvy medzi platobnou agentúrou a Potravinovou bankou Slovenska, ktorá sa zaviazala prevziať a dodať najodkázanejším osobám 18 008 ton potravín v štruktúre 9 004 ton pšeničnej hladkej múky a 9 004 ton bezvaječných cestovín. 15. 5. 2011 – začiatok navážania potravín do skladov Potravinovej banky Slovenska a dodávky potravín najodkázanejším osobám. 30. 5. 2011 – podpis zmluvy medzi platobnom agentúrou a Službami božieho milosrdenstva, ktorá sa zaviazala prevziať a dodať najodkázanejším osobám 2 016 ton potravín v príslušnej skladbe. Už v mesiacoch jún a júl 2011 sa ukázalo, že charitatívne organizácie nemali skúsenosti s rozdávaním potravín v takom veľkom objeme, nevedeli si zorganizovať a zadeliť prácu. Ďalšie problémy boli skladovacie priestory s nízkou kapacitou a nedostatok finančných prostriedkov na predfinancovanie. V záujme efektívnejšieho rozdávania potravín sa javilo ako nevyhnutné rozšírenie skladových priestorov. Avšak schválením dodatočných skladov by došlo k zmene podmienok verejnej súťaže a s týmto postupom dodávateľ nesúhlasil. Platobná agentúra priebežne informovala ministerstvo na rokovaniach o všetkých týchto skutočnostiach a žiadala o prijatie opatrení, ktoré by viedli k plynulej realizácii programu. Avšak ministerstvo pod vedením Zsolta Simona nevenovalo uvedeným problémom náležitú pozornosť. 6. 10. 2011 – predloženie výzvy na prihlásenie sa charitatívnych organizácií. Záujem prejavila iba Slovenská katolícka charita, ktorá sa zaviazala rozdať 500 ton potravín. Výzvy na zapojenie charitatívnych organizácií boli zverejňované v celom procese programu niekoľkokrát. 25. 11. 2011 – veľmi dôležitý termín. Dodávateľ navrhol zaradiť medzi sklady charitatívnych organizácií aj skladové priestory v Sládkovičove, v Pohronskom Ruskove a v Trnave, čím by sa sklady dodávateľa stali zároveň aj skladmi charitatívnych organizácií. Na základe rokovania ministerstva, platobnej agentúry a dodávateľa bol podpísaný dodatok k zmluve, ktorým sa upravili zmluvné podmienky, čím sa rozšíril počet skladov charitatívnych organizácií. Čremošná, Trebišov, Senica, Mlyn Sládkovičovo, Mlyn Pohronský Ruskov, Ideál Slovakia Trnava. Dodatok zároveň upravil termín dodania potravín do skladov charitatívnych organizácií najskôr do 27. 2. 2012. Súčasťou dodatku č. 1 bol aj nový časový harmonogram dodávok potravín na obdobie od 1. 12. 2011 do 27. 2. 2012, ktorý vychádzal z požiadaviek charitatívnych organizácií, ktoré plánovali rozdávať potraviny aj počas I. polroku 2012. Termín 27. 2. 2012 bol termínom len pre naskladnenie potravín do skladu charitatívnych organizácií. Dodatkom č. 1 sa sklady dodávateľa stali vlastne aj skladmi odberateľa, čo je, čo v súčasnosti vyvoláva pochybnosti, keďže nebolo možné skontrolovať dodanie potravín zo strany platobnej agentúry. Tieto pochybnosti zvyšuje aj fakt, že dodanie 3 630 ton potravín podľa nového harmonogramu odberateľovi nebolo možné zrealizovať za dva dni. Ešte raz: za dva dni! 2. 12. 2011 – zverejnenie výzvy ministerstvom, adresovanej charitatívnym organizáciám, na predkladanie žiadosti o poskytnutie dotácií na potravinovú pomoc. Zverejnenie tejto výzvy však prišlo príliš neskoro, keďže charitatívne organizácie už nemali žiadne disponibilné finančné prostriedky na predfinancovanie nákladov spojených s rozdávaním potravín. Hlavne na predfinancovanie dopravných nákladov. Okrem toho charitatívne organizácie nemali dostatok časového priestoru na predloženie dokladov k uvedenej výzve, nakoľko doklady bolo potrebné predložiť do 8. 12. 2012. 21. 2. 2012 – stretnutie zástupcov ministerstva, platobnej agentúry a charitatívnych organizácií, na ktorom bol zástupca Potravinovej banky Slovenska požiadaný o záväzné stanovisko k prebratiu zostávajúceho množstva potravín. Potravinová banka Slovenska sa nevyjadrila. 27. 2. 2012 – rokovanie zástupcov ministerstva a charitatívnych organizácií za účasti platobnej agentúry a dodávateľa, kde malo dôjsť k protokolárnemu prebratiu tovaru v skladoch dodávateľa zo strany charitatívnych organizácií. Protokoly o prevzatí potravín do skladu distribútorov v množstve 1 000 ton boli podpísané len zo strany Slovenskej katolíckej charity. Potravinová banka Slovenska nepodpísala protokoly o prevzatí potravín v zostávajúcom množstve. Dôvodom bolo opätovné prerokovanie možnosti zabezpečenia dopravy potravín dodávateľom zo skladov charitatívnych organizácií do miest rozdávania. 29. 2. 2012 – list dodávateľa na platobnú agentúru, ktorým oznámil, že dňa 27. 2. 2012 do distribučných skladov v Sládkovičove, v Pohronskom Ruskove a v Trnave dodal zostávajúce množstvo potravín, a to 2 309,88 tony múky a 2 299,21 tony cestovín a zároveň vyzval platobnú agentúru na určenie distribútora. Platobná agentúra určila na prevzatie zostávajúceho množstva potravín Slovenskú katolícku charitu a Potravinovú banku Slovenska. 7. 3. 2012 – v zmysle nariadenia Komisie č. 807/2010 platobná agentúra vykonala kontrolu v každom štádiu procesu realizácie plánu a na všetkých úrovniach distribučného reťazca. Na základe toho opakovane vyzývala dodávateľa na spoluprácu pri realizácii kontrol v distribučných skladoch v termínoch 7. a 8. 3., 15. 3., 26. 3. 2012. Tieto kontroly dodávateľ neumožnil vykonať. 8. 3. 2012 – odpoveď dodávateľa na list platobnej agentúry, v ktorom oznámil, že dňa 27. 2. 2012 Slovenská katolícka charita prebrala v distribučných skladoch potraviny v celkovom množstve 1 000 ton. Ďalej uviedol, že písomne vyzval dňa 7. 3. 2012 a 8. 3. 2012 Potravinovú banku Slovenska na prevzatie potravín, avšak táto im termín prevzatia potravín neoznámila. 9. 3. 2012 – žiadosť platobnej agentúry od dodávateľa na predloženie originálov protokolov o prevzatí potravín do skladu distribútora na zostávajúce množstvo potravín, aby mohla byť uvoľnená zábezpeka v súlade so zmluvnými podmienkami. 14. 3. 2012 – list dodávateľa platobnej agentúre, ktorým oznámil odstúpenie od zmluvy č. 3/2011 v znení dodatku č. 1. 19. 3. 2012 – Potravinová banka Slovenska v zmysle platnej zmluvy zodpovedá za rozdelenie zvyšného množstva potravín v objeme približne 3 529,03 tony. Informovala platobnú agentúru o zámere nepokračovať v rozdávaní potravín. Zároveň dodávateľ navrhol uzatvorenie dohody o urovnanie s tým, že za 3 529,03 tony potravín uhradí účtovnú hodnotu obilnín v sume 803 469,40 eura, čo však bolo v rozpore s platnou legislatívou Európskej únie. Platobná agentúra vyzvala dodávateľa listom na riadne ukončenie zmluvného vzťahu uložením kontroly potravín a urýchleného prevzatia potravín zo strany platobnej agentúry. 21. 3. 2012 – platobná agentúra listom podľa čl. 27 nariadenia Rady č. 1234/2007 a čl. 10 nariadenia Komisie č. 807/2010 informovala dodávateľa o zámere prevziať vyrobené potraviny, čím by prevzala úlohu charitatívnej organizácie a zabránila tým znehodnoteniu potravín určených na distribúciu najodkázanejším osobám v Slovenskej republike v rámci programu 2011. Potravinová banka Slovenska si nesplnila svoju zmluvnú povinnosť a neprevzala potraviny v objeme 3 529,03 tony. Zároveň dodávateľ neumožnil ich prevzatie ani platobnej agentúre, čo znamená, že program roku 2011 nebol v Slovenskej republike v zmysle legislatívy EÚ v stanovenom termíne 29. 2. 2012 ukončený. 26. 3. – platobná agentúra písomne informovala Komisiu o aktuálnej situácii k programu potravinovej pomoci v roku 2011. 4. 4. 2012 – nástup nového vedenia rezortu. 24. 4. 2012 – platobnej agentúre bolo doručené uznesenie okresného súdu Bratislava v právnej veci navrhovateľa Euromills-Trade proti odporcovi Pôdohospodárstva platobná agentúra Bratislava, na základe ktorého bola odporcovi uložená povinnosť zdržať sa zaslania výzvy Tatra banke, a. s., so sídlom v Bratislave na zaplatenie akejkoľvek sumy z bankovej zábezpeky dodávateľa. 3. 5. 2012 – platobná agentúra podala odvolanie odporcu proti uzneseniu Okresného súdu Bratislava 1 zo dňa 18. 4. o nariadení predbežného opatrenia. 16. 5. 2012 – zo strany platobnej agentúry bolo podané na Generálnu prokuratúru písomné oznámenie o podozrení z trestného činu vo veci potravinovej pomoci na rok 2011, ktoré bolo následne písomne doplnené dňa 25. 5. 2012. Vyšetrovateľ odboru boja proti korupcii uznesením zo dňa 8. 10. 2012 trestné oznámenie odmietol. Platobná agentúra podala proti predmetnému uzneseniu sťažnosť. 17. 5. 2012 – navrhovateľ Euromills-Trade podal žalobu vo veci samej na Okresný súd Bratislava I proti odporcovi Pôdohospodárska platobná agentúra Bratislava. 31. 5. 2012 – v rámci technického rokovania na DG Agri, ktoré sa uskutočnilo za účasti zástupcov ministerstva a platobnej agentúry, Komisia poukázala, že jediným správnym postupom, ktorý od zodpovedných orgánov Slovenskej republiky s ohľadom na vzniknutú situáciu pri realizácii programu potravinovej pomoci na rok 2011 očakáva, je preplatenie zábezpeky vo výške 1 189 620,08 eura, čo potvrdila aj svojím listom zo dňa 25. 5. 2012. 23. 6. 2012 – platobnej agentúre bolo doručené uznesenie Okresného súdu Bratislava, v ktorom Krajský súd v Bratislave uznesenie Okresného súdu Bratislava I zmenil tak, že návrh na nariadenie predbežného opatrenia zamietol. 6. 7. – platobná agentúra zaslala dodávateľovi upovedomenie o začatí správneho konania vo veci preplatenia časti finančnej zábezpeky vo výške 1 189 620,08 eura za nedodaných 3 529,03 tony potravín. 14. 8. 2012 – platobná agentúra zaslala na Okresný súd Bratislava I vyjadrenie k žalobe dodávateľa. Do dnešného dňa vo veci nebolo vytýčené pojednávanie. 26. 9. 2012 – platobná agentúra vydala rozhodnutie o prepadnutí časti finančnej zábezpeky dodávateľa vo výške 1 189 620,08 eura za nedodaných 3 529,03 tony potravín. 18. 10. 2012 – dodávateľ doručil na platobnú agentúru odvolanie proti rozhodnutiu platobnej agentúry o preplatení časti finančnej zábezpeky dodávateľa vo výške 1 189 620,08 eura za nedodaných 3 529,03 tony potravín. Nakoľko sa program potravinovej pomoci Slovenskej republiky v roku 2011 realizoval po prvýkrát, ako komplexný projekt sa jeho počiatočná a najvážnejšia fáza vyznačovala potrebou nastavenia a rozbehnutia celého systému. Už prvé mesiace však ukázali, že predovšetkým Potravinová banka Slovenska napriek deklarovanému záujmu nemala dostatočné skúsenosti s realizáciou projektu navrhnutých parametrov. Uvedená skutočnosť sa prejavila nedostatočnými finančnými prostriedkami potrebnými na predfinancovanie dopravných a administratívnych nákladov, zle vytvorenou sieťou skladov a ich nedostatočným počtom. To bolo desať skladov v ôsmich okresoch, a s nízkou skladovacou kapacitou. Len pre zaujímavosť vám ukážem obrázky tých skladov, čo ministerstvo odsúhlasilo. Čiže, čiže aj na základe týchto skladov to bolo celé nereálne. Tu máme spoločnosť Penet, s. r. o., výdajňa Košice, ktorá mala realizovať 1 830 kg potravín. Pozrite si tento rožný kiosk. Tam nemalo ani auto kde postáť. (Poslanci prichádzajú k rečníckemu pultu.) Ďalší obrázok (Prerušenie vystúpenia predsedajúcim.)